เงินบาทเปิด30.21/23
ธนาคารซีไอเอ็มบีไทย รายงาน เงินบาทเปิด 30.21/23 คาดวันนี้แกว่งกรอบแคบ ไร้ปัจจัยใหม่
1 ธ.ค. 2553

ธนาคารซีไอเอ็มบีไทย รายงาน เงินบาทเปิด 30.21/23 คาดวันนี้แกว่งกรอบแคบ ไร้ปัจจัยใหม่
นักบริหารเงินธนาคารซีไอเอ็มบีไทย กล่าวว่า เช้านี้เงินบาทเปิดตลาดที่ระดับ 30.21/23 บาท/ดอลลาร์ ทรงตัวจากวานนี้ที่ปิดตลาดที่ระดับ 30.17/24 บาท/ดอลลาร์ 
"เงินบาททรงๆ ไม่ไปไหนเลย เพราะภูมิภาคค่อนข้างอ่อนค่า มีเงินเยนอย่างเดียวที่แข็งอยู่ แต่บ้านเราทรงตัว นิ่งมาก ยังไม่มีปัจจัยใหม่ๆเข้ามา"
สำหรับค่าเงินเยนล่าสุดเคลื่อนไหวอยู่ที่ระดับ 83.60/65 เยน/ดอลลาร์ จากวานนี้ที่อยู่ที่ระดับ 83.76/84.04 เยน/ดอลลาร์ ส่วนค่าเงินยูโร อยู่ที่ระดับ 1.2975/1.2980 ดอลลาร์/ยูโร
ส่วนวันนี้ เงินบาทคงยังเคลื่อนไหวแคบๆ ในกรอบ 30.10-30.30 บาท/ดอลลาร์ ประเด็นที่ยังรอคอย คือ BOJ อาจจะมีแถลงการณ์ออกมา, รอตัวเลขเศรษฐกิจรายวันและรายสัปดาห์ของสหรัฐอเมริกา ซึ่งวันนี้วันพุธ จะมี ADP Employer Services เปิดเผยตัวเลขการจ้างงานทั่วประเทศเดือนพ.ย., ธนาคารกลางสหรัฐ (เฟด) เปิดเผยตัวเลขประมาณการครั้งที่ 2 ของประสิทธิภาพการผลิตและต้นทุนแรงงานต่อหน่วยเบื้องต้นประจำไตรมาส 3/2010
นอกจากนี้ ยังมีกระทรวงพาณิชย์สหรัฐเปิดเผยข้อมูลค่าใช้จ่ายด้านการก่อสร้างเดือนต.ค., สถาบันจัดการด้านอุปทานของสหรัฐ (ISM) เปิดเผยดัชนีภาคการผลิตเดือนพ.ย., ธนาคารกลางสหรัฐเปิดเผยรายงานสรุปภาวะเศรษฐกิจหรือ Beige Book และ สำนักงานสารสนเทศด้านการพลังงานของสหรัฐ (EIA) เปิดเผยตัวเลขสต็อกน้ำมันรายสัปดาห์